P9_TA(2021)0133

Täytäntöönpanosäädöksen vastustaminen: Jäämien enimmäismäärät tietyissä tuotteissa, mukaan lukien flonikamidi

Euroopan parlamentin päätöslauselma 27. huhtikuuta 2021 ehdotuksesta komission asetukseksi Euroopan parlamentin ja neuvoston asetuksen (EY) N:o 396/2005 liitteiden II, III ja IV muuttamisesta siltä osin kuin on kyse asekvinosyylin, asibentsolaari-s-metyylin, Bacillus subtilis -kannan IAB/BS03, emamektiinin, flonikamidin, flutolaniilin, fosetyylin, imatsamoksin ja oksatiapiproliinin jäämien enimmäismääristä tietyissä tuotteissa tai niiden pinnalla (D063854/04 – 2021/2608(RPS))

(2021/C 506/05)

Euroopan parlamentti, joka

— ottaa huomioon ehdotuksen komission asetukseksi Euroopan parlamentin ja neuvoston asetuksen (EY) N:o 396/2005 liitteiden II, III ja IV muuttamisesta siltä osin kuin on kyse asekvinosyylin, asibentsolaari-s-metyylin, Bacillus subtilis -kannan IAB/BS03, emamektiinin, flonikamidin, flutolaniilin, fosetyylin, imatsamoksin ja oksatiapiproliinin jäämien enimmäismääristä tietyissä tuotteissa tai niiden pinnalla (D063854/04,

— ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23. helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 5 artiklan 1 kohdan ja 14 artiklan 1 kohdan a alakohdan,

— ottaa huomioon pysyvän kasvi-, eläin-, elintarvike- ja rehukomitean 18. helmikuuta 2020 antaman lausunnon,

— ottaa huomioon yhteisön politiikan puitteista torjunta-aineiden kestävän käytön aikaansaamiseksi 21. lokakuuta 2009 annetun Euroopan parlamentin ja neuvoston direktiivin 2009/128/EY (2),

— ottaa huomioon Euroopan elintarviketurvallisuusviranomaisen (EFSA) 27. toukokuuta 2019 antaman perustellun lausunnon, joka julkaistiin 2. elokuuta 2019 (3),

— ottaa huomioon EFSAn 17. elokuuta 2018 antaman perustellun lausunnon, joka julkaistiin 25. syyskuuta 2018 (4),

— ottaa huomioon EFSAn 29. elokuuta 2018 antaman perustellun lausunnon, joka julkaistiin 18. syyskuuta 2018 (5),

— ottaa huomioon EFSAn 18. joulukuuta 2009 hyväksymät päätelmät, jotka julkaistiin 7. toukokuuta 2010 (6),

— ottaa huomioon Euroopan kemikaaliviraston riskinarviointikomitean 5. kesäkuuta 2013 antaman lausunnon (7),

— ottaa huomioon menettelystä komissiolle siirrettyä täytäntöönpanovaltaa käytettäessä 28. kesäkuuta 1999 tehdyn neuvoston päätöksen 1999/468/EY (8) 5 a artiklan 3 kohdan b alakohdan ja 5 kohdan,

— ottaa huomioon työjärjestyksen 112 artiklan 2 ja 3 kohdan sekä 4 kohdan c alakohdan,

— ottaa huomioon ympäristön, kansanterveyden ja elintarvikkeiden turvallisuuden valiokunnan päätöslauselmaesityksen,

A. ottaa huomioon, että 20. toukokuuta 2020 annetussa komission tiedonannossa ”Pellolta pöytään -strategia oikeudenmukaista, terveyttä edistävää ja ympäristöä säästävää elintarvikejärjestelmää varten” (9) tuetaan ”maailmanlaajuista siirtymistä kestäviin maatalouselintarvikejärjestelmiin tämän strategian tavoitteiden ja kestävän kehityksen tavoitteiden mukaisesti”;

B. ottaa huomioon, että flonikamidi on valikoiva ja systeeminen hyönteismyrkky, joka häiritsee hyönteisten ravinnonsaantia, liikkumista ja muuta käyttäytymistä, mikä johtaa nälkiintymiseen ja kuivumiseen ja niiden seurauksena kuolemaan (10);

C. ottaa huomioon, että tehoaine flonikamidin hyväksynnän voimassaoloaikaa on jo pidennetty komission täytäntöönpanoasetuksella (EU) 2017/2069 (11);

D. ottaa huomioon, että Euroopan kemikaaliviraston riskinarviointikomitea raportoi 5. kesäkuuta 2013 antamassaan lausunnossa (12) rottakokeiden tuloksista, joiden mukaan flonikamidi oli johtanut istukan painon kasvuun, synnytyskanavan avautumisen viivästymiseen, kohdun ja munasarjojen painojen alenemiseen, estradiolin vähenemiseen ja kohonneeseen LH-hormonin tasoon, mutta se katsoi, etteivät tulokset liittyneet toisiinsa tai olleet merkityksellisiä; ottaa huomioon, että Tanskan toimivaltainen viranomainen havaitsi ”selviä vaikutuksia kanissa esiintyviin sisäelinten epämuodostumiin tasolla, jolla ei ole myrkyllisyysvaikutuksia emoon” (13);

E. ottaa huomioon, että Yhdysvaltain ympäristönsuojeluviraston (EPA) 14. joulukuuta 2020 antamassa, flonikamidia koskevassa rekisteröinnin uudelleentarkastelua koskevassa välipäätöksessä (tapausnumero 7436) todetaan, että mehiläisille aiheutuvaa riskiä ei voida arvioida kattavammin ilman pölyttäjiä koskevia korkeamman tason tietoja, että saatavilla oleva välitöntä oraalista myrkyllisyyttä koskeva tason I tutkimus ei ollut riittävä kvantitatiiviseen käyttöön, että pölyttäjiä koskevia tason II ja tason III tutkimuksia ei ollut kyseisellä hetkellä saatavilla flonikamidin osalta ja että välitöntä oraalista toksisuutta aikuisille tarhamehiläisille koskevan testin sekä hunajamehiläisiä koskevia tason II ja tason III tietoja (semikenttätutkimukset ja kenttätutkimukset) koskevat vaatimukset eivät edelleenkään täyttyneet (14);

F. ottaa huomioon, että Kalifornian oikeuskansleri Xavier Becerra kritisoi ehdotetusta rekisteröinnin uudelleentarkastelua koskevasta välipäätöksestä 2. marraskuuta 2020 esittämissään huomioissa (15) sitä, että EPA:lla ei ollut riittävästi tietoa flonikamidin pölyttäjille aiheuttamien riskien kuvaamiseksi;

G. ottaa huomioon, että oikeuskansleri toteaa lisäksi EPA:n ekologisen riskin arviointiin viitaten, että uuteen aikuisten tarhamehiläisten krooniseen tutkimukseen sisältyi pidennetty havainnointijakso, jonka tarkoituksena oli kerätä tietoa flonikamidin viivästyneestä toksisuudesta, koska vaikutuksia havaitaan usein vasta useiden päivien päästä, kun hyönteiset ovat nälkiintyneet; ottaa huomioon, että uudessa tutkimuksessa todettiin, että flonikamidi on erittäin myrkyllistä aikuisille mehiläisille; ottaa huomioon, että näiden tulosten perusteella EPA katsoi, että flonikamidin rekisteröidyt käyttötarkoitukset altistaisivat mehiläiset 17–51-kertaisesti sellaiselle flonikamidin määrälle, joka aiheuttaisi huomattavaa vahinkoa; ottaa huomioon, että pidennetyn tarkastelujakson aikana kuolleisuus kasvoi edelleen kaikilla testipitoisuuksilla annoksesta riippuvaisella tavalla; ottaa huomioon, että kuolleisuus ei tasaantunut pidennetyn tarkastelujakson loppuun mennessä flonikamidia koskeneissa tutkimusosioissa;

H. ottaa huomioon, että Euroopan unionin toiminnasta tehdyn sopimuksen (SEUT) 191 artiklan 2 kohdassa määrätään ennalta varautumisen periaatteesta yhtenä unionin perusperiaatteena;

I. toteaa, että SEUT:n 168 artiklan 1 kohdan mukaan ”kaikkien yhteisön politiikkojen ja toimintojen määrittelyssä ja toteuttamisessa varmistetaan ihmisten terveyden korkeatasoinen suojelu”;

J. ottaa huomioon, että direktiivin 2009/128/EY tarkoituksena on, että torjunta-aineita käytettäisiin unionissa kestävällä tavalla siten, että vähennetään torjunta-aineiden käytöstä ihmisten ja eläinten terveydelle ja ympäristölle aiheutuvia riskejä ja vaikutuksia sekä edistetään integroidun torjunnan ja vaihtoehtoisten toimintatapojen tai tekniikoiden, kuten torjunta-aineiden muiden kuin kemiallisten vaihtoehtojen, käyttöä;

K. katsoo, että jäämien enimmäismääriä vahvistettaessa on otettava huomioon kumulatiiviset vaikutukset ja synergiavaikutukset ja että on äärimmäisen tärkeää kehittää kiireellisesti asianmukaisia menetelmiä tätä arviointia varten;

L. ottaa huomioon, että ehdotuksen komission asetukseksi johdosta flonikamidin jäämien enimmäismäärät nousisivat 0,03 mg/kg:sta, joka vastaa nykyistä toteamisrajaa, 0,7 mg/kg:aan mansikoiden osalta, 1 mg/kg:aan karhunvatukoiden ja vadelmien osalta, 0,7 mg/kg:aan ruusunmarjojen, mulperinmarjojen, etelänorapihlajan hedelmien, seljanmarjojen ja muiden pienten hedelmien ja marjojen osalta, 0,8 mg/kg:aan mustikoiden, karpaloiden, herukoiden ja karviaisten osalta,0,3 mg/kg:aan yleisesti ottaen muiden juuresten osalta mutta 0,6 mg/kg:aan retiisien osalta, 0,07 mg/kg:aan salaattien ja salaattikasvien osalta ja 0,8 mg/kg:aan palkokasvien osalta;

1. vastustaa ehdotuksen komission asetukseksi hyväksymistä;

2. katsoo, että ehdotus komission asetukseksi on ristiriidassa asetuksen (EY) N:o 396/2005 tavoitteen ja sisällön kanssa;

3. toteaa, että EFSA laatii parhaillaan menetelmiä kumulatiivisten riskien arvioimiseksi, mutta panee myös merkille, että torjunta-aineiden ja jäämien kumulatiivisten vaikutusten arviointiin liittyvä ongelma on ollut tiedossa jo vuosikymmeniä; pyytää siksi EFSAa ja komissiota käsittelemään ongelmaa äärimmäisen kiireellisesti;

4. ehdottaa, että flonikamidin jäämien enimmäismäärä olisi säilytettävä tasolla 0,03 mg/kg;

5. pyytää komissiota peruuttamaan ehdotuksen asetukseksi ja toimittamaan komitealle uuden ehdotuksen;

6. kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden hallituksille ja parlamenteille.

(1) EUVL L 70, 16.3.2005, s. 1.

(2) EUVL L 309, 24.11.2009, s. 71.

(3) EFSA reasoned opinion on modification of the existing maximum residue levels for flonicamid in strawberries and other berries, EFSA Journal 2019;17(7):5745, https://www.efsa.europa.eu/en/efsajournal/pub/5745, https://www.efsa.europa.eu/en/efsajournal/pub/5745

(4) EFSA reasoned opinion on modification of the existing maximum residue level for flonicamid in various crops, EFSA Journal 2018;16(9):5410, https://www.efsa.europa.eu/en/efsajournal/pub/5410

(5) EFSA reasoned opinion on modification of the existing maximum residue levels for flonicamid in various root crops, EFSA Journal 2018;16(9):5414, https://www.efsa.europa.eu/en/efsajournal/pub/5414

(6) EFSA conclusion on the peer review of the pesticide risk assessment of the active substance flonicamid, EFSA Journal 2010; 8(5):1445, https://www.efsa.europa.eu/en/efsajournal/pub/1445

(7) Riskinarviointikomitean 5. kesäkuuta 2013 antama lausunto, jossa ehdotetaan flonikamidin yhdenmukaista luokitusta ja merkitsemistä EU:n tasolla, https://echa.europa.eu/documents/10162/0916c5b3-fa52-9cdf-4603-2cc40356ed95

(8) EUVL L 184, 17.7.1999, s. 23.

(9) COM(2020)0381.

(10) https://www.regulations.gov/document/EPA-HQ-OPP-2014-0777-0041

(11) Komission täytäntöönpanoasetus (EU) 2017/2069, annettu 13. marraskuuta 2017, täytäntöönpanoasetuksen (EU) N:o 540/2011 muuttamisesta siltä osin kuin on kyse tehoaineiden flonikamidi (IKI-220), metalaksyyli, penoxsulam ja prokinatsidi hyväksynnän voimassaoloajan pidentämisestä (EUVL L 295, 14.11.2017, s. 51).

(12) Riskinarviointikomitean 5. kesäkuuta 2013 antama lausunto, jossa ehdotetaan flonikamidin yhdenmukaista luokitusta ja merkitsemistä EU:n tasolla, https://echa.europa.eu/documents/10162/0916c5b3-fa52-9cdf-4603-2cc40356ed95://echa.europa.eu/documents/10162/0916c5b3-fa52-9cdf-4603-2cc40356ed95

(13) Riskinarviointikomitean 5. kesäkuuta 2013 antaman lausunnon, jossa ehdotetaan flonikamidin yhdenmukaista luokitusta ja merkitsemistä EU:n tasolla, liite 2 https://echa.europa.eu/documents/10162/1e59e8be-0905-5fc1-8e76-a35628fa5833

(14) Asiakirjanumero EPA-HQ-OPP-2014-0777, https://www.regulations.gov/document/EPA-HQ-OPP-2014-0777-0041,s. 13 ja s. 18.

(15) https://oag.ca.gov/sites/default/files/FINAL%20Flonicamid%20PID%20Comment%20Letter.pdf